SuperSport-voorval: Verslag kom eers danAshwin Willemse. Foto: SuperSport Die onafhanklike senior advokaat wat die voorval ondersoek waartydens Ashwin Willemse tydens ŉ regstreekse uitsending uit ŉ SuperSport-ateljee gestap het, het vir uitstel gevra om sy verslag af te handel. Clinton van der Berg, woordvoerder van SuperSport, het gesê adv. Vincent Maleka SC het uitstel tot 18 Junie versoek en SuperSport het daartoe ingestem. “Die hersiening is geheel en al in sy domein. SuperSport sal in die openbaar hieroor kommunikeer nadat ons die bevindinge bestudeer het.” Maleka sou aanvanklik sy verslag op 12 Junie oorhandig het. SuperSport het ná die voorval verlede maand met al die betrokke partye vergader in ŉ poging om die saak vriendskaplik en spoedig af te handel. Daar is ná afloop van die vergaderings gesê dat die voorval nie met ras verband gehou het nie. Daar is toe wel besluit om die senior advokaat aan te stel om die voorval te hersien en aanbevelings aan die bestuur te maak. SuperSport het kort daarna ook aangekondig dat Willemse en sy mede-aanbieders, Naas Botha en Nick Mallett, voorlopig nie verder op televisie sal verskyn nie hangende die uitkoms van die hersiening. “Die aanbieders is nie geskors nie en sal voortgaan om hul salarisse te ontvang ingevolge hul kontrakte.” ‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Maroela Media het vroeër berig ŉ tegniese fout in SuperSport se ateljee en ŉ opmerking deur Botha het glo daartoe gelei dat Willemse tydens ŉ regstreekse uitsending uit die ateljee gestap het. “Jy weet wat, ek speel al lank hierdie sportsoort, nes almal van ons hier. Ek, as speler, is vir ŉ lang tydperk as kwotaspeler bestempel. Ek het hard gewerk om my eie respek in dié spel te verdien, ek gaan nie verkleineer word deur twee enkelinge wat in apartheid, ŉ gesegregeerde era, gespeel het en my wil kom ondermyn nie. Ek dink ek het nou genoeg gehad, ek kan nie met mense werk wat ander ondermyn nie,” het Willemse tydens ŉ regstreekse uitsending gesê. Hy het daarna na Mallett en Botha gestap en gesê: “Julle kan maar daar sit en lag”, waarop Mallett geantwoord het: “Ek lag nie daaroor nie”. “Julle weet presies wat gebeur het, dis reg so, ek gee nie om om verspot te wees nie. Ek is bly dit gebeur op regstreekse televisie sodat mense kan sien, julle twee sit hier – nee dis reg [sic],” het Willemse gesê en van die stel af gestap.